**Coptic Encyclopedia** je odborná encyklopédia zameraná na koptskú kultúru, dejiny a náboženstvo.

Vydaná bola v anglickom jazyku, hoci početné príspevky boli pôvodne autormi vytvorené v iných jazykoch a až následne preložené. Hlavným editorom a zakladateľom myšlienky vytvorenia encyklopédie bol koptológ a medievalista Aziz Suryal Atiya, ktorý zomrel krátko pred vydaním encyklopédie. V dôsledku toho projekt do konca doviedla jeho manželka Lola Atiya. Na diele pracovalo 215 autorov.

Hoci sa plány vytvorenia encyklopédie začali rodiť už skôr, práce na projekte začali oficiálne v septembri roku 1979. Celá encyklopédia v ôsmich zväzkoch vyšla v roku 1991 vo vydavateľstve Macmillan Publishers v New Yorku a má jednotné (nadväzujúce) číslovanie strán.

Tvorbu encyklopédie podporili viaceré organizácie či jednotlivci. Od počiatkov dielo podporovali koptský patriarcha Šenúda III. či americká agentúra National Endowment for the Humanities. Podporu tiež poskytli viaceré kresťanské cirkvi či organizácie vrátane Cirkvi Ježiša Krista Svätých neskorších dní, Koptskej cirkvi či Katolíckej cirkvi.

V roku 2009 Claremont Graduate University (CGU) získala právo vyvinúť aktualizovanú a neustále sa rozširujúcu a vyvíjajúcu sa webovú verziu The Coptic Encyclopedia.

Obsah
-----

Encyklopédia obsahuje približne 2 800 hesiel (iné zdroje hovoria o približne 2 000), ktoré možno rozčleniť do štyroch hlavných oblasti: biografie koptských osobností, dejiny raného a koptského kresťanstva, koptské umenie a architektúra a archeológia. Z hľadiska geografie encyklopédia poskytuje informácie územiach dnešného Egypta, Sudánu a Etiópie. V encyklopédii sa nachádza viac ako 400 hesiel o koptských monastieroch. Encyklopédia obsahuje vnútorný systém referencií na iné heslá, a jednotlivé heslá obsahujú doplnkovú bibliografiu pre ďalšie informácie.

Zväzky
------

| Vol. | Prvé a posledné heslo vo zväzku | Číslo poslednej strany s heslom |
| --- | --- | --- |
| I. | ABAB[IUS] – AZAR[Ī] | 316 |
| II. | BABĪ[J] – CROS[S-IN-SQUARE] | 661 |
| III. | CROS[S WITH TAPERS] – ETH[IOPIAN PRELATES] | 1003 |
| IV. | ETH[IOPIAN PRELATES] – JOHN[ XIX] | 1351 |
| V. | JOHN[, SAINT] – MUFA[DDAL IBN MĀJID IBN AL-BISHR, AL-] | 1689 |
| VI. | MUHA[DHDHAB AL-DĪN ABŪ SA'ĪD IBN ABĪ SULAYMĀN] – PULP[IT] | 2034 |
| VII. | QAL'[AT AL-BĀBAYN] – ZOST[RIANUS] | 2372 |
| VIII. | MAPS, APPENDIX, INDEX |  |

Referencie
----------

1. 1 2   *Claremont Coptic Encyclopedia* [online]. Claremont, California: The Claremont Colleges Digital Library, [cit. 2023-04-05]. Dostupné online.
2. 1 2  ATTIYA, Lola. FOREWORD. In:  *The Coptic Encyclopedia*. Ed. Aziz S. Atiya. Vol. I. New York : Macmillan Publishing Company, 1991. ISBN 0-02-897025-X. S. LIX – LX.
3. ↑  ATTIYA, Lola. Acknowledgments. In:  *The Coptic Encyclopedia*. Ed. Aziz S. Atiya. Vol. I. New York : Macmillan Publishing Company, 1991. ISBN 0-02-897025-X. S. LXV – LXVI.
4. 1 2  DICKASON, Elly. Introduction. In:  *The Coptic Encyclopedia*. Ed. Aziz S. Atiya. Vol. I. New York : Macmillan Publishing Company, 1991. ISBN 0-02-897025-X. S. LXVII.
5. ↑   *Claremont Coptic Encyclopedia* [online]. Claremont, CA: Coptic Studies Council, [cit. 2023-04-05]. Dostupné online.

Externé odkazy
--------------

* online verzia The Coptic Encyclopedia